**Կոմպիենի դղյակ** (ֆր.՝ *Château de Compiègne* կամ ֆր.՝ *Palais de Compiègne*), դասական պալատական համալիր Ֆրանսիայի հյուսիսում՝ Պիկարդիա երկրամասի Ուազ դեպարտամենտի Կոմպիեն քաղաքում, Փարիզից 75 կիլոմետր հեռավորության վրա։ Իր կարևորությամբ երրորդն է Ֆրանսիայի արքայական նստավայրերի մեջ՝ Վերսալից ու Ֆոնտենբլոյից հետո։ Թագադրվելու նպատակով Ռեյմսի տաճար մեկնելիս և այնտեղից վերադառնալիս ֆրանսիական արքաները ավանդաբար մի քանի օր կանգ են առել այստեղ։ Պալատական այս համալիրը 1994 թվականի հոկտեմբերի 24-ին ներառվել է պատմական հուշարձանների ցանկում։

Ներկայիս դղյակին նախորդած շինությունները 6-րդից 11-րդ դարերում եղել են մերովինգյան և կարոլինգյան արքաների սիրած նստավայրը։ Կարլ V-ի նախաձեռնությամբ կառուցված նոր շենքը հետագայում աստիճանաբար ընդարձակվել ու բարեփոխվել է, իսկ 18-րդ դարի կեսերին Լյուդովիկոս XV-ի պատվերով ենթարկվել է համալիր վերակառուցման, դարձել թագավորական կարևորագույն շինությունը։ Դղյակի հետագա վերակառուցման, ընդլայնման ու ճոխացման գործում զգալի ավանդ են ներդրել Նապոլեոն Բոնապարտն ու Նապոլեոն III-ը։

Ներկայիս տեսքով Կոմպիենի դղյակը ամպիր ոճի ճարտարապետության առավել լավ պահպանված նմուշն է ամբողջ Ֆրանսիայում։ Համալիրում գործում են երեք թանգարան՝ պալատական շինությունները, փոխադրամիջոցների թանգարանը՝ կառքերի, հեծանիվների, ավտոմեքենաների հարուստ հավաքածուներով, և Երկրորդ կայսրության ժամանակներն արտացոլող թանգարանը։ Ուշագրավ է նաև 20 հեկտար զբաղեցնող պարտեզ-այգին, որի մուտքն ազատ է։

2006 թվականի սեպտեմբերի 23-ին դղյակում տեղի է ունեցել Ֆրանսիայի, Ռուսաստանի, Գերմանիայի ղեկավարներ Ժակ Շիրակի, Վլադիմիր Պուտինի և Անգելա Մերկելի պաշտոնական հանդիպումը։

Պատկերասրահ
-----------

* Պալատի ճակտոնըՊալատի ճակտոնը
* Դղյակի վերակառուցման նախագծերից մեկըԴղյակի վերակառուցման նախագծերից մեկը
* Դղյակը 1842 թվականին. նկարիչ՝ Ժան Անտուան Սիմեոն ՖորեԴղյակը 1842 թվականին. նկարիչ՝ Ժան Անտուան Սիմեոն Ֆորե
* Կայսերական պալատըԿայսերական պալատը
* Պարահանդեսային դահլիճի առաստաղըՊարահանդեսային դահլիճի առաստաղը
* Տեսարան մատուռիցՏեսարան մատուռից
* Պարտեզի միջով պալատ տանող 4,5 կիլոմետրանոց ճանապարհըՊարտեզի միջով պալատ տանող 4,5 կիլոմետրանոց ճանապարհը
*

Ծանոթագրություններ
------------------

1. ↑  Base Mérimée|PA00114635
2. ↑  *Guide du Musée national du château de Compiègne*, éd. Réunion des musées nationaux, Paris, 1992, p. 56 9782711827374
3. ↑  Le choix du château de Compiègne pour ce sommet renvoie à la rencontre entre le Président de la République française, Félix Faure, et le tsar Nicolas II qui avait eu lieu à Compiègne près d'un siècle auparavant.

Գրականություն
-------------

* Fr. Thiveaud Le Hénand, *La Reconstruction du palais de Compiègne au s-XVIII*, thèse de l'École des Chartes, 1970 ;
* Jean-Marie Moulin, "Compiègne" in *Les Gabriel*, 1982, Paris, Editions Picard, 331 p. p. 232-241, 2-7084-0086-X

Արտաքին հղումներ
----------------

* Château de Compiègne - official site (Ֆրանսերեն)
* Panoramic views of the Château de Compiègne

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Կոմպիենի դղյակ» հոդվածին։ |

|  |  |  |  |  |  |
| --- | --- | --- | --- | --- | --- |
| 

|  |  |  |  |  |
| --- | --- | --- | --- | --- |
|  ⛭  | 

|  Չափորոշչային վերահսկողություն |
| --- |
|  |
| BNF: 118775811 · GND: 1049711-0 · ISNI: 0000000119422383 · LCCN: nr88003801 · Mérimée: PA00114635 · SUDOC: 026549182 · VIAF: 150854014 · WorldCat VIAF: 150854014 |

 |

 |